## La Generalitat reclama més compromís del Govern central en la reassignació de fons europeus per a pal·liar els efectes de la dana

*** La directora general de Fons Europeus lamenta que només s’han rebut 30 milions corresponents al Fons de Solidaritat de la Unió Europea, dotat amb més de 1.000 milions
* La Generalitat organitza un seminari que reunix periodistes especialitzats en fons europeus amb l’objectiu d’impulsar una xarxa estable que permeta el contacte, intercanvi i presència informativa de les actuacions finançades per la Unió Europea en la Comunitat**

La directora general de Fons Europeus i Sector Públic, Mar González, ha reclamat durant el seminari per a periodistes ‘Xarxa Europa CV’ que, per a poder abordar amb més eficàcia la reconstrucció i modernització del territori i pal·liar els efectes de la inundació del passat 29 d’octubre, “és imprescindible una major implicació per part del Govern central en la reassignació de fons europeus no executats per l’Administració general de l’Estat i es destinen a la Comunitat Valenciana”.

“No hi ha hagut resposta a esta demanda perquè no hi ha més dotació de recursos addicional i tenim els mateixos fons europeus que abans de la dana”, ha indicat la directora general, qui ha donat les gràcies a les comunitats autònomes que han renunciat a part dels seus recursos europeus sense executar per a fer front als danys causats per la riuada.

Mar González també ha lamentat que es va sol·licitar l’activació del Fons de Solidaritat de la Unió Europea per un import superior als 1.000 milions d’euros, però fins hui “només s’han rebut 30 milions, una xifra insuficient per a cobrir les necessitats generades per l’emergència”.

En este sentit, la directora general ha realçat l’aprovació i execució de noves línies de suport a través del reglament RESTORE, ja que este instrument permet “finançar fins al 95 % i fins i tot el 100 % de projectes relacionats amb la recuperació de catàstrofes naturals. Gràcies a este reglament, s’ha pogut avançar sense comprometre fons propis, reforçant així la capacitat de resposta immediata”.

Les actuacions finançades amb estos fons inclouen inversions en centres educatius, centres de salut, camins forestals, infraestructures ferroviàries com les de Metrovalencia, i mesures de suport a les pimes afectades per la riuada.

Mar González ha explicat durant la seua intervenció que la resposta a catàstrofes com la dana ha de ser “àgil i coordinada i des de la Generalitat continuem treballant perquè els fons europeus arriben a on més es necessiten”.

**Planificació a llarg termini**

Per la seua part, el secretari autonòmic d’Economia, Jesús Gual, ha incidit en el fet que des de la Generalitat es du a terme “una planificació estratègica a llarg termini per a la millor gestió dels Fons Europeus” i ha reclamat una major transparència en els processos d’assignació, especialment en el cas dels plans plurirregionals.

Durant la seua participació en el seminari, Gual també ha lamentat que la Comissió Europea no atenguera la petició de qualificar la Comunitat Valenciana com a regió menys desenrotllada, la qual cosa hauria permés accedir a un cofinançament de fins al 85 % en compte del percentatge actual assignat com a regió en transició.

Així mateix, ha detallat l’estructura dels programes FEDER i FSE de la Comunitat Valenciana per al període 2021-2027. En el cas del programa FEDER, s’ha posat com a exemple el finançament d’un projecte de generació d’hidrogen verd en el port de Castelló, mentres que dins de l’FSE s’ha destacat la iniciativa ALMA, orientada al fet que jóvens que ni estudien ni treballen puguen realitzar pràctiques en l’estranger, i amb això millorar la seua ocupabilitat.

Durant la celebració de l’esdeveniment, que ha tingut lloc en Caixaforum, s’han organitzat diverses ponències i taules redones en les quals s’han tractat qüestions relacionades amb el finançament europeu en la Comunitat Valenciana, el Fons de Solidaritat de la Unió Europea que atén les necessitats derivades de la inundació del passat 29 d’octubre i els desafiaments geopolítics als quals s’enfronta Europa en l’actualitat.

La finalitat d’este seminari ha sigut impulsar una xarxa estable de periodistes que permeta el contacte, intercanvi i presència informativa de la programació i actuacions finançades per la Unió Europea en la Comunitat Valenciana.

Fecha: 03/07/2025